มทร.ศรีวิชัย คิดค้น“นวัตกรรมถังขยะอัจฉริยะ” บีบอัดลดปริมาณอัตโนมัติ
อาจารย์คณะวิศวกรรมศาสตร์และสถาปัตยกรรมศาสตร์ มหาวิทยาลัยเทคโนโลยีราชมงคลศรีวิชัย (มทร.ศรีวิชัย) คิดค้นงานวิจัยลดปริมาณขยะชุมชน เตรียมส่งมอบนวัตกรรมถังขยะอัจฉริยะระบบเซนเซอร์ตรวจจับสถานะปริมาณ กลิ่นและตำแหน่ง แจ้งเตือนผ่านสมาร์ทโฟน มาพร้อมเครื่องจ่ายเจลแอลกอฮอล์อัตโนมัติ ตอบโจทย์มาตรการป้องกันโควิด -19 ด้วยพลังงานแสงอาทิตย์ ผศ.ดร.ชลัท ทิพากรเกียรติ พร้อมด้วย ผศ. บัญญัติ นิยมวาส และ ผศ.ดร.ณัฐนีภรณ์ น้อยเสงี่ยม คณะวิจัยผู้คิดค้นและผลิตนวัตกรรม เปิดเผยถึงผลงาน ว่า “นวัตกรรมถังขยะอัจฉริยะ” เป็นอีกหนึ่งผลิตผลจากโครงการ “การวางแผนเส้นทางและนวัตกรรมการจัดเก็บขยะชุมชน เทศบาลเมืองเขารูปช้าง”งบประมาณเงินกองทุนส่งเสริมวิทยาศาสตร์วิจัย และนวัตกรรม (สกสว.) ประจำปี พ.ศ.2563 ที่มาเกิดจากปัญหาเร่งด่วนด้านการจัดการขยะของจังหวัดสงขลา หลังพบปริมาณขยะมูลฝอยชุมชน ประมาณ 1,613 ตัน ต่อวัน สะสมในสถานที่กำจัดขยะมูลฝอย 2,471,840 ตัน ต่อปี ทำให้มองไปถึงความจำเป็นในการลดปริมาณ ไม่ใช่เฉพาะขยะมูลฝอย แต่ยังรวมไปถึงพลังงานและภาระงานของหน่วยงานจัดเก็บอีกด้วย ซึ่งระหว่างเร่งคิดค้นคุณสมบัติของนวัตกรรมเป็นช่วงที่สถานการณ์โควิด -19 การแพร่กระจายเชื้อเพิ่มขึ้นเรื่อยๆ ทำให้คณะวิจัยมองเกิดความคิดอยากร่วมเป็นส่วนหนึ่งในการเพิ่มมาตรการป้องกันให้แก่ชุมชน จึงติดตั้งระบบจ่ายเจลแอลกอฮอล์ให้เป็นอีกหนึ่งคุณสมบัติของผลิตภัณฑ์ด้วย คณะวิจัย กล่าวถึงระบบการทำงานของถังขยะอัจฉริยะว่า บริเวณด้านนอกถังขยะจะติดตั้งแผงรับพลังงานแสงอาทิตย์ เพื่อจ่ายไฟให้แบตเตอรี่และจ่ายไฟเข้าสู่ชุดตรวจจับ ปริมาณขยะ กลิ่นขยะ ตำแหน่งถังขยะและการควบคุมการทำงาน โดยจะเริ่มทำงานเมื่อมีการทิ้งขยะเข้าสู่ถังขยะ จนเมื่อมีปริมาณถึงตำแหน่งที่กำหนดไว้ผ่านการควบคุมของชุดควบคุม ระบบจะประมวลผลการทำงานเพื่อบีบอัดขยะด้วยชุดบีบอัด แสดงข้อความใกล้เต็ม 80 % ของความจุถัง หรือขยะเริ่มล้นขึ้นมาที่ฝา ส่วนกลิ่นจะแสดงข้อความว่า ถังขยะมีกลิ่นรุนแรง พร้อมทั้งไฟแสดงสถานะและการแจ้งเตือนผ่านสมาร์ทโฟน ซึ่งระบุตำแหน่งของถังขยะได้ว่าอยู่ ณ พื้นที่ใด เพื่ออำนวยความสะดวกในการจัดเก็บขยะแก่เจ้าหน้าที่ สำหรับระบบจ่ายเจลแอลกอฮอล์เป็นแบบกดออกอัตโนมัติ ผ่านช่องที่อยู่บริเวณหน้าตัวถัง นอกจากนี้ คณะวิจัยยังได้บูรณาการงานวิจัยร่วมกับโครงการและกิจกรรมอื่นๆ ภายใต้แนวคิดด้านสิ่งแวดล้อม ร่วมกับหน่วยงานต่างๆ ซึ่งมุ่งเน้นการจัดการโดยนำนวัตกรรมเข้ามามีส่วนช่วยส่งเสริมการสร้างเมืองให้ที่มีภาพลักษณ์ด้านการรักษาสิ่งแวดล้อมและผลักดันสงขลาสู่การเป็น Smart City ขับเคลื่อนเมืองด้วยเทคโนโลยีที่เหมาะสม จากเสียงความต้องการของผู้ใช้งานจริง